बाँके जिल्लाको नेपालगञ्जमा वागीश्वरीदेवीको मन्दिर छ । उक्त स्थानमा सतीदेवीको जिब्रो पतन भएको मानिन्छ । एउटा ठूलो तलाउको किनारमा अवस्थित यो मन्दिर नयाँ मुलुकका रूपमा बाँके, बर्दिया, कैलाली र कन्चनपुर नेपाल अधिराज्यमा गाभिएपछि मात्र पत्ता लागेको हो । बडादसैंको अवसरमा घटस्थापनादेखि नै वागेश्वरीमा विशेष पूजाआजा हुन्छ । उक्त स्थानमा सर्वप्रथम किन्नरगणले पूजा-आराधना गरेको विश्वास गरिन्छ ।
